KTAMขายกองทุนตราสารหนี้ 3 ปี6เดือนชู3.10%
บลจ.กรุงไทย ส่งกองทุนใหม่ ลงทุนตราสารหนี้ทั้งในและต่างประเทศ อายุ 3 ปี 6 เดือน ชูผลตอบแทน 3.10% ต่อปี
3 พ.ค. 2553

บลจ.กรุงไทย ส่งกองทุนใหม่ ลงทุนตราสารหนี้ทั้งในและต่างประเทศ อายุ 3 ปี 6 เดือน ชูผลตอบแทน 3.10% ต่อปี
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุนกรุงไทย จำกัด (มหาชน)  เปิดเผยว่า  ในสัปดาห์นี้  บริษัทเปิดจำหน่ายกองทุนเปิดกรุงไทย ธนทรัพย์ ซี ( KTSUPC ) ตั้งแต่วันที่ 4-11  พ.ค.2553    อายุโครงการ 3ปี6เดือน  มูลค่า 400  ล้านบาท  มีนโยบายลงทุนในตราสารหนี้ทั้งในและต่างประเทศ    ได้แก่ พันธบัตรภาครัฐในประเทศ ,  เงินฝากของธนาคารอาคารสงเคราะห์ ,   หุ้นกู้ของบมจ.เอเชียเสริมกิจลีสชิ่ง  ,บมจ.ฐิติกร,   บมจ.บัตรกรุงไทย   และ TAQA     Abu  Dhabi  National  Energy  ( TAQAUH )  เป็นต้น  ซึ่ง  TAQAUH  เป็นผู้ลงทุนในธุรกิจพลังงานครบวงจรตั้งแต่ต้นนำถึงปลายน้ำ  ซึ่งที่ผ่านมาได้รับการสนับสนุนทางการเงินจากรัฐบาลอาบูดาบี  ในฐานะผู้ถือหุ้นใหญ่ผ่านหน่วยงานภาครัฐประมาณ 70%    โดยผู้ลงทุนจะได้รับผลตอบแทนประมาณการที่ 3.10% ต่อปี   ในส่วนของการลงทุนในต่างประเทศจะได้รับการป้องกันความเสี่ยงจากอัตราแลกเปลี่ยนทั้งจำนวน 
นอกจากนี้    บริษัทยังเพิ่มทางเลือกสำหรับการลงทุนในระยะสั้น  โดยเปิดจำหน่ายรอบใหม่ ( Rollover ) สำหรับกองทุนเปิดกรุงไทยประจำ 6เดือนคุ้มครองเงินต้น 2( KTFIF6M2  ) )   ตั้งแต่วันนี้ ถึงวันที่ 7 พฤษภาคม 2553   เป็นกองทุนที่ลงทุนตราสารหนี้ในประเทศ    อายุโครงการ 6 เดือน   มีนโยบายลงทุนในตราสารหนี้ภาครัฐในประเทศ   ในสัดส่วน 98%   และเงินฝากของธนาคารสินเอเซีย 2% ของมูลค่าทรัพย์สินสุทธิของกองทุนรวม ผู้ลงทุนจะได้รับผลตอบแทนประมาณการที่ 0.80% ต่อปี  ซึ่งทั้ง 2 กองทุนผลตอบแทนที่ได้รับไม่เสียภาษี 
นายสมชัย  กล่าวต่อไปว่า  ในปีนี้การบริหารกองทุนของบริษัท  ได้รับ2 รางวัล จาก 2  สถาบัน  โดยรางวัลแรกได้รับรางวัลจาก   Lipper    Fund  Awards   2010   Thailand   ได้แก่ รางวัล   Best Fund  Three years Award, Mixed  Asset  THB  Flexible   สำหรับกองทุนเปิดกรุงไทยผสมเพื่อการเลี้ยงชีพ (RMF1)
นอกจากนี้  ยังได้คัดเลือกจาก AsianInvestor  2010 Investment Performance Awards ให้เป็น  “Best Onshore Fund House – Thailand”   จากรางวัลต่างๆที่ได้รับนี้   บริษัทจะบริหารกองทุนให้ผู้ลงทุนมีโอกาสได้รับผลตอบแทนที่ดีตลอดไป